Document ID: 32014D0836

DEĊIŻJONI TAL-KUNSILL
tas-27 ta' Novembru 2014
li tiddetermina ċerti arraġamenti konsegwenzjali u tranżizzjonali dwar il-waqfien tal-parteċipazzjoni tar-Renju Unit tal-Gran Brittanja u l-Irlanda ta' Fuq f'ċerti atti tal-Unjoni fil-qasam tal-kooperazzjoni tal-pulizija u tal-kooperazzjoni ġudizzjarja fi kwistjonijiet kriminali adottati qabel id-dħul fis-seħħ tat-Trattat ta' Lisbona
(2014/836/UE)
IL-KUNSILL TAL-UNJONI EWROPEA,
Wara li kkunsidra l-Protokoll Nru 36 dwar id-dispożizzjonijiet tranżizzjonali (minn hawn 'il quddiem “Protokoll Nru 36”), anness mat-Trattat dwar l-Unjoni Ewropea, mat-Trattat dwar il-Funzjonament tal-Unjoni Ewropea u mat-Trattat li jistabbilixxi l-Komunità Ewropea tal-Enerġija Atomika, u b'mod partikolari t-tieni subparagrafu tal-Artikolu 10(4) tiegħu,
Wara li kkunsidra l-proposta mill-Kummissjoni Ewropea,
Billi:
(1)
Skont il-Protokoll Nru 36, ir-Renju Unit kellu l-possibbiltà li jinnotifika lill-Kunsill, sal-31 ta' Mejju 2014, li ma jaċċettax il-poteri tal-Kummissjoni u tal-Qorti tal-Ġustizzja introdotti mit-Trattat ta' Lisbona fir-rigward ta' atti tal-Unjoni fil-qasam tal-koperazzjoni tal-pulizija u tal-kooperazzjoni ġudizzjarja f'materji kriminali li kienu ġew adottati qabel id-dħul fis-seħħ tat-Trattat ta' Lisbona.
(2)
Permezz ta' ittra lill-President tal-Kunsill iddatata l-24 ta' Lulju 2013, ir-Renju Unit innotifika lill-Kunsill li ma jaċċettax il-poteri tal-Kummissjoni u tal-Qorti tal-Ġustizzja introdotti mit-Trattat ta' Lisbona fil-qasam tal-kooperazzjoni tal-pulizija u tal-kooperazzjoni ġudizzjarja f'materji kriminali. Bħala konsegwenza, l-atti rilevanti fil-qasam tal-kooperazzjoni tal-pulizija u l-kooperazzjoni ġudizzjarja f'materji kriminali ma jibqgħux japplikaw għar-Renju Unit fl-1 ta' Diċembru 2014.
(3)
Ir-Renju Unit jista' jinnotifika x-xewqa tiegħu li jipparteċipa fl-atti li ma baqgħux japplikaw għalih.
(4)
Ir-Renju Unit indika l-intenzjoni tiegħu li jinnotifika x-xewqa tiegħu li jipparteċipa f'uħud minn dawk l-atti.
(5)
Skont it-tieni subparagrafu tal-Artikolu 10(4) tal-Protokoll Nru 36, il-Kunsill, fuq proposta mill-Kummissjoni, għandu jiddetermina l-arranġamenti ta' konsegwenza u tranżizzjonali neċessarji. Il-Kunsill jista' wkoll, abbażi tat-tielet subparagrafu tal-Artikolu 10(4), jiddetermina li r-Renju Unit għandu jkun responsabbli għall-konsegwenzi finanzjarji diretti li jirriżultaw neċessarjament u inevitabbilment mill-waqfien tal-parteċipazzjoni tiegħu fl-atti kkonċernati.
(6)
Kull interruzzjoni fl-implimentazzjoni u l-applikazzjoni tal-atti li r-Renju Unit fittex li jingħaqad mill-ġdid magħhom għandha tkun evitata. Dawk l-atti għandhom għalhekk jibqgħu japplikaw għar-Renju Unit għal perjodu tranżizzjonali limitat sakemm id-deċiżjonijiet tal-Kunsill u tal-Kummissjoni li jawtorizzaw il-parteċipazzjoni tar-Renju Unit jidħlu fis-seħħ.
(7)
Minħabba li r-Renju Unit għadu ma nnotifikax lill-Kunsill bix-xewqa tiegħu li jipparteċipa fid-Deċiżjonijiet tal-Kunsill 2008/615/ĠAI (1) u 2008/616/ĠAI (2) u d-Deċiżjoni Qafas tal-Kunsill 2009/905/ĠAI (3), (minn hawn 'il quddiem “id-Deċiżjonijiet ta' Prüm”), dawn ma jibqgħux jibqgħu japplikaw għar-Renju Unit mill-1 ta' Diċembru 2014. Bħala konsegwenza tal-waqfien tal-applikazzjoni tagħhom, u sa dak iż-żmien li fih ir-Renju Unit jerġa' jingħaqad -mad-Deċiżjonijiet ta' Prüm, huwa m'għandux jitħalla jaċċessa l-bażi tad-dejta tal-EURODAC stabbilita skont ir- Regolament (UE) Nru 603/2013 tal-Parlament Ewropew u tal-Kunsill, għall-finijiet tal-infurzar tal-liġi (4).
(8)
Madankollu, minħabba s-sinifikat prattiku u operazzjonali tad-Deċiżjonijiet ta' Prüm għall-Unjoni għas-sigurtà pubblika, u b'mod aktar partikolari għall-infurzar tal-liġi u l-prevenzjoni, id-detezzjoni u l-investigazzjoni ta' reati kriminali, ir-Renju Unit għandu, f'konsultazzjoni mill-qrib mas-sħab operazzjonali tiegħu fir-Renju Unit, Stati Membri oħra, il-Kummissjoni, il-Europol u l-Eurojust, iwettaq każ sħiħ tal-operat u l-implimentazzjoni sabiex jivvaluta l-merti u l-benefiċċji prattiċi tas-sħubija mill-ġdid tar-Renju Unit fid-Deċiżjonijiet ta' Prüm u l-passi neċessarji biex jagħmel dan, li r-riżultati tiegħu għandhom jiġu pubblikati sat-30 ta' Settembru 2015.
(9)
Jekk il-każ tal-operat u l-implimentazzjoni ta' hawn fuq ikun pożittiv, ir-Renju Unit għandu, sal-31 ta' Diċembru 2015, jiddeċiedi dwar jekk li jinnotifikax lill-Kunsill, fi żmien erba' ġimgħat, dwar ix-xewqa tiegħu li jipparteċipa fid-Deċiżjonijiet ta' Prüm, skont l-Artikolu 10(5) tal-Protokoll Nru 36. Ir-Renju Unit indika li huwa meħtieġ vot pożittiv fil-Parlament tiegħu qabel tittieħed deċiżjoni bħal din.
(10)
Ir-regoli dwar il-konsegwenzi finanzjarji mġarrba bħala riżultat tal-waqfien tal-parteċipazzjoni tar-Renju Unit fid-Deċiżjonijiet ta' Prüm għandhom jiġu previsti fid-Deċiżjoni tal-Kunsill 2014/837/UE (5).
(11)
Skont it-tieni subparagrafu tal-Artikolu 10(4) tal-Protokoll Nru 36, ir-Renju Unit mhux qed jipparteċipa fl-adozzjoni ta' din id-Deċiżjoni iżda huwa marbut biha,
ADOTTA DIN ID-DEĊIŻJONI:
Artikolu 1
L-atti li huma elenkati fl-Anness għandhom jibqgħu japplikaw lir-Renju Unit sas-7 ta' Diċembru 2014.
Artikolu 2
1. Fi żmien 10 ijiem mit-30 ta' Novembru 2014, ir-Renju Unit għandu jibda jwettaq każ sħiħ tal-operat u l-implimentazzjoni sabiex jivvaluta l-merti u benefiċċji prattiċi għar-Renju Unit li jingħaqad mill-ġdid mad-Deċiżjonijiet ta' Prüm u l-passi meħtieġa biex jagħmel dan.
Huwa għandu jagħmel dan b'konsultazzjoni mill-qrib ma' sħab operazzjonali fir-Renju Unit, l-Istati Membri, il-Kummissjoni, il-Europol u l-Eurojust.
2. Sat-30 ta' Settembru 2015, ir-Renju Unit għandu jippubblika r-riżultati tal-każ tal-operat u l-implimentazzjoni kif imsemmi fil-paragrafu 1.
3. Jekk il-każ tal-operat u l-implimentazzjoni jkun pożittiv, sal-31 ta' Diċembru 2015, ir-Renju Unit għandu jiddeċiedi dwar jekk jinnotifikax lill-Kunsill dwar ix-xewqa tiegħu li jipparteċipa fid-Deċiżjonijiet ta' Prüm, skont l-Artikolu 10(5) tal-Protokoll Nru 36. In-notifika ssir fi żmien erba' ġimgħat mill-31 ta' Diċembru 2015.
Artikolu 3
Sakemm tidħol fis-seħħ deċiżjoni li tikkonferma l-parteċipazzjoni tar-Renju Unit fid-Deċiżjonijiet ta' Prüm, ir-Renju Unit ma jitħalliex jaċċessa l-bażi tad-dejta tal-EURODAC stabbilit taħt ir-Regolament (UE) Nru 603/2013, għall-finijiet tal-infurzar tal-liġi.
Artikolu 4
Jekk ir-Renju Unit ma jkunx innotifika lill-Kunsill bix-xewqa tiegħu li jipparteċipa fid-Deċiżjonijiet ta' Prüm fi żmien erba' ġimgħat mill-31 ta' Diċembru 2015, il-Kummissjoni tippreżenta rapport lill-Parlament Ewropew u lill-Kunsill dwar l-effetti tan-nuqqas ta' parteċipazzjoni tar-Renju Unit f'dawk id-Deċiżjonijiet.
Artikolu 5
Din id-Deċiżjoni għandha tidħol fis-seħħ fit-30 ta' Novembru 2014.
Magħmul fi Brussell, is-27 ta' Novembru 2014.

Labels: 4
19
5
0
12
18
15